KTAM เปิด 2 กองทุนใหม่ ชูผลตอบแทนสูงสุด 2.1%
KTAM เปิด 2 กองทุนใหม่ ชูผลตอบแทนสูงสุด 2.1% ต่อปี ขายวันนี้-19 มี.ค.นี้
15 มี.ค. 2562

นางชวินดา หาญรัตนกูล กรรมการผู้จัดการ บลจ.กรุงไทย (KTAM) เปิดเผยว่า บริษัทเปิดจำหน่าย 2 กองทุนตราสารหนี้ โดยมีนโยบายการลงทุนที่แตกต่างกัน เพื่อเป็นทางเลือกให้กับนักลงทุนโดยเปิดจำหน่ายกองทุนเปิดกรุงไทยตราสารหนี้ เอฟไอเอฟ 231(KTFF231) อายุโครงการ 12 เดือน และกองทุนเปิดกรุงไทยธนทรัพย์ บี 139 (KTSUPB 139) อายุโครงการ 12 เดือน  เสนอขายตั้งแต่วันนี้ ถึงวันที่ 19 มีนาคม 2562
โดยกองทุน KTFF 231 เน้นลงทุนในเงินฝากประจำ Bank of China  , AL Khalij  Commercial Bank  , AL  AHLI   Bank   , Commercial Bank PQSC ,  MTN ของ EMIRATES NBD PJSC  และ  Mashreq Bank และเงินฝาก  China Merchats Bank ผู้ลงทุนจะได้รับผลตอบแทนประมาณ 2.10% ต่อปี
ส่วนกองทุน KTSUPB139  เน้นลงทุนในพันธบัตรรัฐบาล ตั๋วเงินคลัง พันธบัตรธนาคารแห่งประเทศไทย ทั้ง 100% ของมูลค่าทรัพย์สินสุทธิของกองทุน เป็นกองทุนที่เหมาะสำหรับนักลงทุนที่ต้องการลงทุนตราสารหนี้ในประเทศ  ผลตอบแทนประมาณ 1.50% ต่อปี  และทั้ง 2 กองทุนไม่เสียภาษีหัก ณ ที่จ่าย
สำหรับอัตราผลตอบแทนของตราสารหนี้สหรัฐอเมริกา  มีการปรับตัวลดลงตามกระแสที่นักลงทุนหันไปลงทุนในสินทรัพย์ปลอดภัย (Risk off) หลังเศรษฐกิจในเดือนกุมภาพันธ์ชะลอตัวลง จากผลของ Shut down และจากข้อมูลการจ้างงานนอกภาพเกษตรที่ต่ำกว่าคาด องค์กรเพื่อความร่วมมือ และการพัฒนาทางเศรษฐกิจ (OECD) ปรับลดคาดการณ์เศรษฐกิจโลก  และธนาคารกลางยุโรป (ECB ) กลับมาทำ Targeted  Long -Term Refinancing Operation  (TLTRO) เร็วกว่าคาด
ขณะที่การเจรจาการค้าระหว่างสหรัฐอเมริกากับจีน มีความคืบหน้ามากขึ้น โดยอัตราผลตอบแทนของตราสารหนี้ อายุคงเหลือ 2 ปี  ปรับตัวลดลง 2 bps. มาอยู่ที่  2.53%  ต่อปี  อายุคงเหลือ  5 ปี ปรับตัวลดลง 14 bps. มาอยู่ที่ 2.42% ต่อปี และอายุคงเหลือ 10 ปี  ปรับตัวลดลง 14 bps. มาอยู่ที่ 2.62%
 